A Bizottság határozata

(1995. március 30.)

a 91/494/EGK tanácsi irányelv 5. cikke (3) bekezdésének alkalmazásában a Newcastle-betegség megfigyelési körzetéből származó vágóbaromfi vizsgálatára vonatkozó kritériumok meghatározásáról

(EGT vonatkozású szöveg)

(95/117/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 93/121/EK irányelvvel [1] módosított, a friss baromfihús Közösségen belüli kereskedelmét és harmadik országokból történő behozatalát szabályozó állat-egészségügyi feltételekről szóló, 1991. június 26-i 91/494/EGK tanácsi irányelvre [2] és különösen annak 5. cikke (3) bekezdésére,

mivel a 91/494/EGK irányelv 5. cikke (3) bekezdésének alkalmazásában meg kell határozni a Newcastle-betegség virológiai vizsgálata elvégzésének módszertani sajátságait; mivel e tekintetben helyénvaló megadni a mintavételi, valamint a vizsgálatok elvégzésére szolgáló eljárásra és a vizsgálati eredmények értelmezésére vonatkozó részleteket;

mivel az Állat-egészségügyi Tudományos Bizottsággal konzultációt folytattak és az 1994. december 12-én benyújtotta jelentését;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 91/494/EGK irányelv 5. cikke (3) bekezdésének alkalmazásában a Newcastle-betegség vírusának kimutatására szolgáló virológiai mintavételnek és vizsgálatnak a mellékletben meghatározott követelményeknek meg kell felelnie.

2. cikk

Ezt a határozatot 1995. április 1-jétől kell alkalmazni.

3. cikk

Ennek a határozatnak a tagállamok a címzettjei.

Kelt Brüsszelben, 1995. március 30-án.

a Bizottság részéről

Franz Fischler

a Bizottság tagja

[1] HL L 340., 1993.12.31., 39. o.

[2] HL L 268., 1991.9.24., 35. o.

--------------------------------------------------

MELLÉKLET

1. Mintavétel

Minden állományból legalább 60 mintát vesznek, amely legalább 30 kloáka- és 30 légcsőkenetből áll. Legalább 60 madárból vesznek mintát. A mintákat öt nappal az állat levágása előtt veszik, és azokat hűtött, de nem fagyasztott állapotban a Newcastle-betegséggel Foglalkozó Nemzeti Laboratóriumba szállítják vizsgálati célra.

2. A minták kezelése

Típusonként legfeljebb öt minta elegyíthető. A keneteket megfelelő antibiotikumos közegbe helyezik, abban teljesen elmerítve, és keverés után mintegy két óráig szobahőmérsékleten (vagy hosszabb ideig 4 °C-on) tárolják, majd ezt követően centrifugálással tisztítják (pl. 800–1000 × g 10 percig).

3. Antibiotikumos közeg

Kloákakenet esetén egy tipikus példa: 10000 egység/ml penicillin, 10 mg/ml sztreptomicin, 0,25 mg/ml gentamicin és 5000 egység/ml mikosztatin 7,2–7,4 pH értékű foszfátpufferes sóoldatban. 50 μg/ml oxitetraciklin is adható. Az antibiotikumok koncentrációja légcsőkenet esetén az ötödére csökkenthető. A közeg készítésekor az antibiotikumok hozzáadása után feltétlenül ellenőrizni kell és be kell állítani a pH értéket.

4. Vírusizoláció embrionált tyúktojásban

A tisztított felülúszó folyadékot 0,2 ml mennyiségben minimum négy darab, 8–11 napig keltetett embrionált tyúktojás allantoisüregébe fecskendezik. Ideális esetben ezeket a tojásokat specifikus kórokozóktól mentes állományból veszik, de ha ez megvalósíthatatlan, a tojások Newcastle-betegségre nézve szerológiailag igazoltan negatív állományból is vehetők. Az oltott tojásokat 37 °C-on tárolják és naponta lámpázzák. Az elpusztult vagy elhalófélben lévő embriót tartalmazó tojásokat azonnal, a megmaradt tojásokat a befecskendezés után négy nappal 4 °C-ra hűtik, és az allantois- és amnionfolyadékokat megvizsgálják a haemagglutinációra nézve.

5. Értelmezés

A vizsgálat eredménye akkor negatív, ha nem tapasztalható haemagglutinációs aktivitás és nem izolálható vírus. A Newcastle-betegség vírusának izolálásakor az állomány fertőzöttségre gyanús állományként kezelendő, amelyre a 92/66/EGK tanácsi irányelv [1] 4. cikkében meghatározott követelmények vonatkoznak. Amennyiben a vírus vakcina eredetű, meg kell ismételni a mintavételt és a vizsgálatot.

[1] HL L 260., 1992.9.5., 1. o.

--------------------------------------------------